በ14ኛ ሳምንት የኢትዮጵያ ፕሪሚዬር ሊግ አጼዎቹ ከፈረሰኞቹ ይገናኛሉ፡፡
ቅዳሜና እሑድ መደረግ ሲገባቸው ከተራዘሙት የ13ኛ ሳምንት ጨዋታዎች መካከል ትናንት አንድ ጨዋታ ሲደረግ በደቡብ ደርቢ ሀድያ ሆሳዕና እና ወላይታ ዲቻ የተገናኙበት ጨዋታ የጦና ንቦችን ባለ ድል አድርጓል፡፡  በሜዳው እንዳይጫወት ቅጣት የተላፈበት ሀድያ ሆሳዕና ሐዋሳ ላይ ከዲቻ ጋር ተጫውቶ 1 ለ 0 ተሸንፏል፡፡ አዲስ አዳጊው ሀድያ ሆሳዕና በ13 ጨዋታዎች በ9 ነጥብና  በ13 የግብ እዳ በደረጃ ሰንጠረዡ ግርጌ ላይ ተቀምጧል፡፡ ትናንት ድል የቀናው ወላይታ ዲቻ በአንጻሩ በ18 ነጥብና በሁለት ንጽህ ግቦች 8ኛ ደረጃ ላይ ተቀምጧል፡፡ነገ የካቲት 05/2012 ዓ.ም የ13ኛ ሳምንት የመጨረሻ  ጨዋታ ሲደረግ ኢትዮጵያ ቡናን ከወልቂጤ ከተማ ያገናኛል፡፡ ኢትዮጵያ ቡና በ13 ነጥብና በሁለት ንጹህ ግብ 15ኛ ደረጃን በመያዝ በወራጅ ቀጠናው ይገኛል፡፡ አዲስ አዳጊው ወልቂጤ ከተማ በአንጻሩ በ17 ነጥብ ያለምንም ንጹህ ግብ ዘጠነኛ ደረጃ ላይ ነው፡፡የ2012 ዓ.ም የኢትዮጵያ የወንዶች እግር ኳስ ፕሪሚዬር ሊግ የ14ኛ ሳምንት ጨዋታዎች በመጪው ቅዳሜና እሑድ ሲደረጉ አጼዎቹ ከፈረሰኞቹ ይገናኛሉ፡፡ በኢትዮጵያ ፕሪሚዬር ሊግ ታሪክ ብዙ ጊዜ ዋንጫዎችን በማንሳት የሚታወቁት ፈረሰኞቹ ያለፉትን ሁለት ዓመታት በነበራቸው አቋም መቀጠል ተስኗቸው ታይተዋል፡፡ በተደጋጋሚ ዋንጫውን የግላቸው በማድረግ የሚታወቁት ቅዱስ ጊዮርጊሶች በ2010 ዓ.ም በጅማ አባ ጅፋር ዋንጫውን ሲነጠቁ በ2011 ዓ.ም ደግሞ በመቀሌ 70 እንደርታ ተነጥቀዋል፡፡ ቅዱስ ጊዮርጊስ እግር ኳስ ቡድን በአፍሪካ መድረክ በርካታ ጊዜ በመሳተፍም ባለታሪክ ነው፡፡ከሁለት ዓመታት ደካማ ጉዞ በኋላ በዚህ የውድድር ዓመትም አጀማመራቸው የመጡበትን የሁለት ዓመት ጊዜ የሚያንጸባርቅ ዓይነት ነበር፡፡ ከጥቂት ጨዋታዎች ወዲህ ግን  በሜዳቸውና ከሜዳቸው ውጭ በተደጋጋሚ በማሸነፍ የደረጃ ሠንጠረዡን መምራት ጀምረዋል፡፡